Predkladacia správa 

Dňa 21. mája 2003 postihlo severné pobrežie Alžírska zemetrasenie s epicentrom približne 60 km od hlavného mesta Alžír. Táto prírodná katastrofa si vyžiadala do dnešného dňa vyše 2200 mŕtvych a okolo 9000 zranených. Podľa priebežného monitorovania približne 200 tisíc ľudí zostalo bez prístrešia, pre ktorých je potrebné zabezpečiť prechodné ubytovanie, pravdepodobne na dlhšiu dobu.
V súvislosti s uvedeným požiadala Európska komisia Slovenskú republiku o pomoc pre Alžírsko vo forme pátracích a záchranných skupín a príslušného vybavenia, lekárov, poľných nemocníc, liekov a prostriedkov pre zabezpečenie náhradného ubytovania.
Ministerstvo zahraničných vecí Slovenskej republiky dňa 26. mája 2003 vydalo na základe obdržaných informácií stanovisko k plnej podpore poskytnutiu rýchlej, efektívnej a účinnej humanitárnej pomoci SR zemetrasením postihnutému obyvateľstvu Alžírska. 
Úrad civilnej ochrany Ministerstva vnútra Slovenskej republiky, ktorý plní funkciu národného koordinátora humanitárnej pomoci Slovenskej republiky do zahraničia, zvolal na 27. mája 2003 pracovnú poradu za účasti dotknutých ústredných orgánov štátnej správy – Ministerstva obrany Slovenskej republiky, Ministerstva hospodárstva Slovenskej republiky, Ministerstva zdravotníctva Slovenskej republiky, Ministerstva zahraničných vecí Slovenskej republiky, Ministerstva financií Slovenskej republiky, Ministerstva vnútra Slovenskej republiky a Správy štátnych hmotných rezerv Slovenskej republiky. V zmysle záverov porady bol vyšpecifikovaný humanitárny materiál, ktorý bude v čo najkratšom čase doručený špeciálnym lietadlom do Alžírska.
Pre najbližšie obdobie je nutné zabezpečiť základné životné podmienky obyvateľstva, bezprostredne postihnutého prírodnou katastrofou. Pomoc by mala spočívať predovšetkým v dodávkach humanitárneho materiálu, zabezpečujúceho zmiernenie krízovej situácie v postihnutých oblastiach.
Predkladaný návrh na poskytnutie humanitárnej pomoci Alžírsku nebude mať dopady na výdavky zo štátneho rozpočtu a nebude klásť zvýšené nároky na rozpočty vyšších územných celkov, environmentálne vplyvy ani vplyv na zamestnanosť.
Materiál prešiel skráteným medzirezortným konaním a predkladá sa na rokovanie vlády bez rozporov.